'Povratku kralja' 11 nominacija za Oscar (28/1/04) - 2004-01-27
Slijedi "Master and Commander" s deset nominacija i "Mystic River" sa šest
Posljednji dio trilogije “Gospodar prstenova”, film novozelandskog režisera Petera Jacksona “Povratak kralja” dominira nominacijama za nagradu Oscar, koje su objavljene danas u Hollywoodu. “Povratak kralja” nominiran je u 11 kategorija, među njima i u kategorijama najbolji film i režija. Po broju nominacija slijedi filma Australca Petera Weira “Master and Commander”, s 10 nominacija, od kojih su dvije također za najbolji film i najbolju režiju. Za najbolji film su nominirani i “Lost in Translation” režiserke Sophie Coppola, “Mystic River” – koji je režirao Clint Eastwood – te film “Seabiscuit”. Inače, Sophia Coppola je tek treća žena koja je u 76 godina dugoj povijesti Oscara nominirana za najbolju režiju – 1976. je bila nominirana Lina Wertmuller, a 1993. Jane Campion. Sophia Coppola – kćerka Francisa Forda Coppole, režisera trilogije “Kum”, - nominirana je i za najbolji scenarij, za film “Lost in Translation”. Za najboljeg glumca u kategoriji glavnih uloga nominirani su Johnny Depp, Ben Kingsley, Jude Law, Bill Murray i Sean Penn. U kategoriji najbolje ženske glavne uloge nominirane su Diane Keaton, Charlize Theron, Naomi Watts, Keisha Castle Hughes i Samantha Morton. Za najbolji strani igrani film nominirani su filmovi iz Kanade, Češke, Japana, Švedske i Nizozemske.